BIRN

***A ju ka avantazhuar roli juaj si ekspert i nivelit të lartë i Reformës në Drejtësi për t’u caktuar në pozicionin e tanishëm si Drejtor i Shkollës së Magjistraturës?***

Aspak, bile me duket naive të mendosh që më ka avantazhuar, për të mos thënë keqdashëse. Unë kam arritur pikun e karrierës sime profesionale, në një moshe relativisht të re, duke i shërbyer vendit si Prokuror i Përgjithshëm i Republikës, në një kontekst krejt tjetër kushtetues dhe ligjor. Çdo gjë pas saj më duket e pakrahasueshme për nga rëndësia e kontributit që një jurist mund t’i ofrojë publikut. Në këtë kuptim detyra me të cilën i shërbej vendit sot është larg e të qënit si objektiv i ambicies që jetëson karrierën e dikujt.

Roli dhe kontributi im përgjatë ditëve të hartimit të Reformes në Drejtësi ka qenë thelbësor, vendimtar në shumë elemente të saj. Kontributi është i shkruar dhe mund të verifikohet lehtë. Siç në çdo forum kolegjal, jo të gjitha mendimet dhe qëndrimet më janë përkrahur, e kam thënë shpesh, shumica ka fituar përherë. Me këtë dua të them se, në sjelljen time para, përgjate, apo pas reformës në drejtësi nuk ka asnjë ndryshim në pikëpamjet e mija me çështje thelbesore që lidhen me karrierën, integritetin, verifikimin, pavarësinë personale dhe institucionale prej gjithkujt që fut hundët ku nuk i takon, çështje të shkolles sonë, strukturën e vendosjes së institucioneve të drejtesisë në sistemin shtetëror etj.

Nën këtë arsye, kalimi im prej pedagogut-përgjegjës i trainimit fillestar të Shkollës së Magjistraturës (për shkak të organizimit tonë të brendshëm, përkthehet në numrin dy të shkollës) ka qenë e mbetet një lëvizje krejt natyrale dhe e merituar. Kam konkurruar sipas ligjit përkates, i mbështetur nga bindja e gjithë kolegeve, dhe jo vetëm, se duhej të drejtoja Shkollën e Magjistraturës. Dhe po e bëj shumë mirë këtë gjë.

Unë punoj në këtë shkollë që prej vitit 2002, pra përmbi 20 vjet dhe, kushdo nga kolegët e mi, me përafërsi karriere në sistemin e drejtësisë, nuk mund të bënte zgjedhje tjetër përpos times. Kjo është e vërteta dhe siguroj që është e dobishme për këdo, publikut pikësëpari. U garantoj se interesat e publikut përsa lidhet shkolla jonë me sistemin e drejtësisë, janë të mbrojtura dhe përfaqësuara maksimalisht. Po ashtu dhe kjo është esenciale të përmendet, që Shkolla e Magjistraturës është ambient profesional i imunizuar nga korrupsioni i çfardolloji.

***Sipas jush, përbën një problem për besimin në sistemin e drejtesisë zgjedhja juaj pa kaluar më parë procesin e vetingut?***

Formalisht për t’iu përgjigjur pyetjes suaj them se deklaroj pasurinë që prej vitit 2002-2003, kur ligji është miratuar. Vazhdoj ta bëj ende, do ta bëj përsëri. Në këtë 20 vjeçar jam kontrolluar nga Inspektoriati përkates disa herë dhe konstatimet janë pozitive. Pra, asgjë për t’u shqetësuar, edhe prej jush që merakoseni me të drejtë rreth cilësive të personave në shërbimin publik.

Mënyra se si kam shërbyer ndër vite me ka sjellë qetësinë e nevojshme, të brendshme por edhe në sjelljen e shfaqur për sa lidhet me deklarimin e pasurise, verifikimin e saj etj. Kjo ka qenë mbështetja dhe e pavarësisë për të thënë e mbrojtur të vërtetën, pavarësisht kostove.

Për fat kam patur kohën e nevojshme dhe mundësinë sigurisht, të pasqyroj në publik në mënyrë vazhduese të gjitha pikpamjet rreth çështjeve që atë e kanë shqetesuar, pikësëpari rreth sistemit të drejtësisë, prokurorisë në veçanti. Për rrjedhojë publiku mendoj se është i qartë rreth “çfarë përfaqsoj unë” dhe meritën time. Këtë fakt unë e konstatoj përditë, të paktën në kontaktet me kolegët e shumtë me të cilet më lidh puna. Konstatoj, ndjesë për modestinë e shmangur në këtë rast, siç kam konstatuar edhe më herët, që publiku ndjehet dhe është ndjerë i nderuar që unë, Arben Rakipi, i kam shërbyer atij me shumë nder.

***A keni koment per kritikat publike se hartuesit e Reformes në drejtesi ia lehtesuan rrugën vehtes për t’u zgjedhur në pozicione kyçe të këtij sistemi?***

Nuk dua të komentoj punët, projektet dhe mendimet e kërkujt, aq më tepër me subjekte që nuk i njoh apo nuk i kam përballë.

Çështja që sillni për të marrë opinionet e mia, është ngritur që në vitin 2015 nga rryma politike. Ato drejtoheshin ndaj një grupi ekspertesh konkretë. Thelbi i kërkesës ishte pak a shumë që, ekspertet nuk duhej të garonin për poste në sistemin e drejtësisë sepse mund të rëndonte përmbi procesin përzgjedhes dyshimi që ishte proces i padrejtë. Pak a shumë, përfshirë edhe që procesi me cen reflekton në besimin e publikut tek institucionet.

Opinioni është trajtuar në atë kohë dhe është gjendur krejt pa vend, jo i përputhur në ligj dhe që cënonte të drejtën e individit për promovim bile, deri edhe dobinë publike. Nuk u konsiderua e kuptueshme se si një ekspert i nivelit të lartë, i cili nuk po ndërtonte shtëpinë e tij përgjatë procesit, të mënjanohej nga kandidimi për në sistemin e drejtësisë kur ai, perveçse aplikonte, përfaqësonte rastin tipik të profesionistit të arrirë. Ndaj them se dobia publike cenohej.

Një grup prej kolegëve kandiduan sipas ligjit, fituan garat dhe tani punojnë me nder. Me sa di unë, pak kandidatë ishin rivalë të tyre, që përkthehet edhe si pamundësi e të tjerëve për t’i mundur në merite ish-ekspertët e nivelit të lartë. Është qartazi që publiku rezulton i fituar në këtë rast.

Riçelja e këtij diskutimi pas 6-7 vjetësh, nuk them se është plagjaturë që përdoret për t’u gjendur në punë, por edhe duke mos ditur nëndhenë e kontekstit, kufizohem të them se përpjekja për të cënuar me pa të drejtë integritetin e procesit, që të çon drejtëpërdrejtë tek ai i personave, nuk i shërben forcimit të institucioneve. Harrohet të thuhet se normat që rregullojnë karrierën në drejtesi janë publike, ato u drejtohen të gjithë kandidatëve që i përmbushin ato. Kriteret në vetvehte janë synuar të përmbledhin e jetësojnë personin profesionist të arrirë dhe me integritet, pavarësisht emrit me të cilin e thërrasin.

Kjo çështje mund të trajtohej gjatë por unë ndaloj këtu, sepse them se shuajta detyrimin për t’iu përgjigjur pyetjeve tuaja.

U falënderoj për interesimin që tregoni.